220. ΑΠΟΦΑΣΗ ΥΠΟΥΡΓΩΝ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. 37212/4310 της 10 Οκτ./5 Νοεμ. 1991 (ΦΕΚ Β΄ 900) Διαδικασία επέκτασης της έγκρισης τύπου σε μεμονωμένα αυτοκίνητα. Έχοντας υπόψη: 1.Το άρθρ. 84 του Νόμ. 614/77 (ΦΕΚ 167Α). 2.Τα άρθρ. 37 και 38 του Νόμ. 1882/90 (ΦΕΚ 43Α). 3.Την με αριθ.13698/927/90 (ΦΕΚ 218 Β΄) ΚΥΑ των Υπουργών Οικονομικών, ΠΕΧΩΔΕ και Μεταφορών-Επικοινωνιών, όπως αυτή συμπληρώθηκε με την αριθ. 11691/866/91 (ΦΕΚ 215 Β΄) όμοια, αποφασίζουμε: Άρθρ.1.-Η επέκταση της έγκρισης τύπου μεμονωμένου επιβατηγού αυτοκινήτου, η οποία αναφέρεται στην παρ. 6 της αριθ. 11691/866/26.3.91 ΚΥΑ των Υπουργών Οικονομικών, ΠΕΧΩΔΕ και Μεταφορών-Επικοινωνιών, εκδίδεται από τις κατά τόπους αρμόδιες περιφερειακές Υπηρεσίες του Υπουργείου Μεταφορών-Επικοινωνιών, όπου θα ταξινομηθεί το κάθε αυτοκίνητο. Η υπόψη επέκταση εκδίδεται υπό την προϋπόθεση υποβολής εκ μέρους του ενδιαφερόμενου, είτε βεβαίωσης του εργοστασίου κατασκευής από την οποία να προκύπτει ότι το αυτοκίνητο φέρει εκ κατασκευής σύστημα αντιρρυπαντικής τεχνολογίας και κατά τα λοιπά όπως ακριβώς περιγράφεται στην παρ. 3 του άρθρ. 1 της αριθ. 13698/927/90 ΚΥΑ, είτε των δικαιολογητικών που περιγράφονται στις παρ. 6(α) και 6(β) της αριθ. 11691/866/26.3.91 ΚΥΑ. Τα δικαιολογητικά αυτά, και στις δύο περιπτώσεις θα συνοδεύονται από υπεύθυνη δήλωση του ενδιαφερόμενου, του άρθρ. 8 του Νόμ. 1599/86 που αναφέρεται στο εδάφ. (γ) της παρ. 4 της αριθ. 19649/1436/16.5.91 εγκυκλίου μας. Η ανωτέρω επέκταση της έγκρισης τύπου θα κοινοποιείται από την αρμόδια περιφερειακή Υπηρεσία του Υπουργείου Μεταφορών-Επικοινωνιών και στην αρμόδια τελωνειακή Αρχή όπου θα εκτελωνισθεί το αυτοκίνητο. Άρθρ.2.-Η διαδικασία επέκτασης της έγκρισης τύπου σε μεμονωμένα αυτοκίνητα του ανωτέρω άρθρ. 1 ισχύει και για τα φορτηγά αυτοκίνητα του άρθρ. 20 του Νόμ. 1921/91 (ΦΕΚ 12/Α/91), μεγίστου μικτού βάρους μέχρι 2,5 τόννων και κυβισμού μέχρι 2000 CC. Άρθρ.3.-Η ισχύς της παρούσας άρχεται από τη δημοσίευσή της στην Εφημερίδα της Κυβερνήσεως. 